REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/146-17

31. jul 2017. godine

B e o g r a d

Z A P I S N I K

15. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 28. JULA 2017. GODINE

Sednica je počela u 11,10 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Radovan Jančić, Arpad Fremond, Miroslav Aleksić, Goran Ješić, Nada Lazić, Milorad Mirčić i prof. dr Miladin Ševarlić, kao i Zvonimir Đokić (zamenik Jasmine Obradović), Ljubinko Rakonjac (zamenik Marjane Maraš), Vladimir Đurić (zamenik Nenada Božića) i Dragan Jovanović, zamenici članova Odbora.

 Sednici nisu prisustvovali članovi Odbora: Jasmina Obradović, Marko Gavrilović, Marjana Maraš i Nenad Božić.

Pored članova Odbora, sednici je prisustvovao narodni poslanik Zoran Krasić.

Sednici su prisustvovali predstavnici Ministarstva poljoprivrede, šumarstva i vodoprivrede: Željko Radošević i Velimir Stanojević, državni sekretari, Branislav Veljković, Odeljenje za ruralni razvoj; Zorica Radičević, RHMZ; dr Željko Kaitović, Institut za kukuruz Zemun Polje, predstavnici poljoprivrednih proizvođača i udruženja kao i predstavnici sredstava javnog informisanja.

Pre utvrđivanja dnevnog reda, njegovu dopunu predložio je prof. dr Miladin Ševarlić sa tačkom: Razmatranje zakona kojima se uređuje poljoprivredno zemljište.

 Odbor nije prihvatio predlog prof. dr Miladina Ševarlića za dopunu dnevnog reda ( 6 za, 10 nije glasalo).

 Prof. dr Miladin Ševarlić je predložio dopunu dnevnog reda sa tačkom: Razmatranje mogućnosti održivog korišćenja šuma i šumskog zemljišta sa kojima gazduju javno preduzeće „Srbijašume“ i javno preduzeće „Vojvodinašume“ i od strane registrovanih poljoprivrednih gazdinstava.

 Odbor nije prihvatio predlog prof. dr Miladina Ševarlića za dopunu dnevnog reda ( 4 za, 12 nije glasalo).

 Takođe, prof. dr Miladin Ševarlić predložio je dopunu dnevnog reda sa tačkom: Informacija Ministarstva poljoprivrede, šumarstva i vodoprivrede o razlozima nedostavljanja članovima Odbora mesečnih Izveštaja o radu Ministarstva poljoprivrede, šumarstva i vodoprivrede koji se dostavljaju Evropskoj uniji.

 Odbor nije prihvatio predlog prof. dr Miladina Ševarlića za dopunu dnevnog reda ( 4 za, 12 nije glasalo).

 Milorad Mirčić predložio je da se prva tačka dnevnog reda odloži dok Ministarstvo ne dostavi odgovarajući materijal za pomenutu tačku.

 Odbor nije prihvatio predlog Milorada Mirčića za dopunu dnevnog reda ( 4 za, 12 nije glasalo).

 U vezi sa predlogom prof. dr Miladina Ševarlića da Ministarstvo dostavlja Odboru mesečne Izveštaje o radu Ministarstva koji se dostavljaju Evropskoj uniji, Željko Radošević je rekao da je potrebno da Odbor uputi zahtev Ministarstvu za pomenutu informaciju.

Odbor je većinom glasova (12 za, 1 uzdržan, 3 nije glasalo) usvojio sledeći

**D n e v n i r e d**

1. Problemi u poljoprivredi – suša, posledice i mere koje se mogu preduzeti;
2. Problemi u radu udruženja poljoprivrednika;

3. Razno.

Pre prelaska na razmatranje prve tačke dnevnog reda usvojeni su zapisnici 11, 12. i 13. sednice Odbora, koje su održane 28. februara, 15. marta i 9. maja 2017. godine, u tekstu u kome su i predloženi. (12 za, 4 nije glasalo).

Prva tačka dnevnog reda **- Problemi u poljoprivredi – suša, posledice i mere koje se mogu preduzeti;**

U uvodnim napomenama,Željko Radošević, istakao je da proizvodnja kukuruza u 2017. godini, prema dosadašnjim procenama, neće biti rekordna, kao i da ćemo ovu godinu završiti sa prelaznim zalihama od milion tona kukuruza, pri čemu ostaje neizvesno koliko kukuruza ostaje raspoloživo za izvoz. Državni sekretar je u vezi sa žetvom pšenice istakao da je požnjeveno 2,3 miliona tona i da sa postojećim rezervama raspolažemo sa 2,8 miliona tona, od čega je za izvoz predviđeno 1,3 miliona tona pšenice. Štetu od suše pretrpela je i soja, a posledica je da neće biti njenog izvoza. Površine zasejane pod sojom su povećane u odnosu na prethodnu godinu i iznose 203.000 hektara. Suncokret je nabolje podneo sušu sa smanjenjem prinosa od 10%. Zatim, Ministarstvo je ove godine izdvojilo 8,11% više sredstava u agrarnom budžetu, s tim što je sistem subvencionisanja okrenut ka investicijama poljoprivrednika, uz smanjenje direktnih davanja po jedinici površine. Postoje kreditne linije sa kamatnom stopom od 1% za mlade poljoprivrednike starosti do 40 godina, nosioce porodičnih poljoprivrednih gazdinstava. Takođe, naveo je da Ministarstvo intenzivno prati, na nedeljnom nivou, stanje useva, angažuje sve kapacitete Uprave za agrarna plaćanja, ima dobru komunikaciju sa poljoprivrednim proizvođačima i preduzima ostale adekvatne mere u cilju sprečavanja negativnih posledica suše na useve.

Velimir Stanojević, govoreći o problemima u vezi sa višegodišnjim zasadima, istakao je da suša stvara posledice na tekuću vegetaciju, ali i kod formiranja rodnih pupoljaka za narednu godinu. U vezi sa zasadima maline, na 11.000 hektara, rekao je da je, po dosadašnjoj proceni, prinos niži u odnosu na prethodne godine i iznosi 80.000 tona, kao i da se suša odrazila na kvalitet maline pri kraju berbe. Kada su u pitanju zasadi jabuke, kruške i šljive, proizvodnja u regionima intenzivne proizvodnje je zadovoljavajuća. Državni sekretar, takođe je istakao, da Ministarstvo podstiče nabavku sistema za navodnjavanje.

Zorica Radičević, predstavila je temperaturni i padavinski režim na teritoriji Srbije zabeležen od početka leta i zaključila da ova godina neće doneti prinose kao protekla, koja je, po klimatskim uslovima, bila idealna za uzgoj biljaka.

Željko Kaitović, govorio je o kukuruzu, kao strateški najznačajnijoj ratarskoj kulturi (posejan na oko milion hektara), i istakao činjenicu da je, kao posledica suše, prinos kukuruza, prema dosadašnjoj proceni, u odnosu na proteklu godinu, u padu za oko 40%. On je rekao da su Banat, delovi Srema, Bačke, istočne i južne Srbije, regioni koji su najviše pogođeni negativnim efektima suše. Takođe je istakao da proizvođači sve više usvajaju mere prilagođavanja sušnim uslovima od kojih je, kao najznačajnija, setva hibrida sa kraćom vegetacijom-ranostasni hibridi.

 Marijan Rističević istakao je da je suša ove godine došla prerano, da je zaustavila biljke u razvoju i da je po njegovoj proceni vrednost štete oko 500 miliona evra. Takođe, istakao je da zbog zloupotreba koje se javljaju na terenu, potrebno pooštriti kriterijume prilikom apliciranja za kredite za mlade poljoprivrednike starosti do 40 godina.

U diskusiji su učestvovali narodni poslanici: Marijan Rističević, Milija Miletić, Dragan Jovanović, Milorad Mirčić, Goran Ješić, Nada Lazić, prof. dr Miladin Ševarlić, Miroslav Aleksić, Vladimir Đurić i Veroljub Matić.

Nakon rasprave o tački dnevnog reda, Odbor je većinom glasova (9 za, 1 protiv, 3 nije glasalo) doneo sledeći

 Z a k lj u č a k

Odbor je veoma zabrinut zbog situacije sa sušom i negativnim efektima po poljoprivrednu proizvodnju i prerađivačku industriju. Odbor predlaže da Vlada i Ministarstvo poljoprivrede, šumarstva i vodoprivrede, svojim merama što pre i što je moguće više, ublaže štetne posledice suše po poljoprivrednu proizvodnju, poljoprivredne proizvođače i prerađivačku industriju. Odbor predlaže da se pristupi realizaciji postojećih projekata iz oblasti navodnjavanja i vodoprivrede, a da se novim projektima, shodno finansijskim mogućnostima i zaduženosti zemlje, u budućnosti pokriju što veće površine navodnjavanjem.

Druga tačka dnevnog reda **- Problemi u radu udruženja poljoprivrednika;**

 U uvodnim napomenama, Branislav Veljković, upoznao je članove Odbora sa aktivnostima koje je Ministarstvo sprovodilo u prethodnih godinu dana kada je u pitanju saradnja sa udruženjima poljoprivrednika. On je naglasio da unapređenje poljoprivredne proizvodnje, minimizacija troškova, postizanje bolje prodajne cene, siguran plasman, unapređenje dijaloga sa organima državne vlasti najviše zavisi od načina udruživanja poljoprivrednih proizvođača. Urađena je ozbiljna analiza stanja udruženja na teritoriji 34 najnerazvijenije opštine na teritoriji Srbije i sprovedena je obuka poljoprivrednih proizvođača po pitanju finansija, marketinga, plasmana proizvoda. Zatim, otvoren je poljoprivredni klub u kome će udruženja moći da se okupljaju i razgovaraju o budućim koracima.

 Marijan Rističević obavestio je članove Odbora da pojedina udruženja poljoprivrednika nemaju zadovoljavajuću komunikaciju sa Ministarstvom, a u vezi sa mnogobrojnim problemima sa kojima se susreću u radu.

 Željko Radošević rekao je da će obavestiti ministra da je potrebno da se održi radni sastanak sa udruženjem „Srpska malina“, a da će o rezultatima sastanka Odbor biti naknadno obavešten.

U diskusiji su učestvovali narodni poslanici: Marijan Rističević, Goran Ješić i prof. dr Miladin Ševarlić.

Nakon rasprave o tački dnevnog reda, Odbor je jednoglasno doneo sledeći

 Z a k lj u č a k

Odbor predlaže da se nastavi dobra praksa i sva udruženja i predstavnici udruženja koji žele da učestvuju u razgovorima sa predstavnicima vlasti u vezi teme iz oblasti poljoprivrede, šumarstva i vodoprivrede i prerađivačke industrije budu bez selekcije uključeni u rešavanje tih pitanja i problema.

Treća tačka dnevnog reda - **Razno**

Pod tačkom Razno, nije bilo prijavljenih za raspravu.

Pošto drugih pitanja i predloga nije bilo, sednica je zaključena u 15,10 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević